LitPol Link

LitPol Link – tarpvalstybinė elektros jungtis tarp Lietuvos ir Lenkijos. 1000 MW galios elektros jungtimi siekiama sujungti Lietuvą su kontinentinės Europos elektros energijos perdavimo grandine.

Istorija 
2000 m. Europos Komisija ir Europos rekonstrukcijos ir plėtros bankas nusprendė finansuoti galimybių studiją Lietuvos ir Lenkijos elektros energijos perdavimo sistemų susijungimui. Studija baigta 2002 m. rugsėjį. 

2006 m. rugsėjo 29 d. Varšuvoje Lenkijos prezidentas Lechas Kačinskis ir Lietuvos prezidentas Valdas Adamkus pasirašė jungtinę deklaraciją patvirtinančią elektros tinklų projektą. 2006 m. gruodžio 8 d. Vilniuje susitarimo memorandumą pasirašė Lietuvos energija ir PSE-Operator. 2008 m. vasario 12 d. Varšuvoje buvo pasirašytas ir pats projekto susitarimas. 2008 m. gegužės 19 d. įkurta įmonė „LitPol Link“.

2011 m. rugsėjo 12 d. PSE Operator pasirašė kontraktą su Lenkijos statybų bendrove „PBE ELBUD Group“ dėl antžeminės jungties tarp Luko ir Lomžos nutiesimo. 2011 m. rugsėjį Alytaus rajono savivaldybės administracija elektros perdavimo sistemos operatoriui „Litgrid“ leido pradėti Alytaus transformatorių pastotės 110 kV skirstyklos rekonstrukciją. Rekonstrukcijos metu buvo pakeistas autotransformatorius, atnaujinta skirstyklos automatikos ir valdymo įranga. Nauji įrenginiai iki minimumo sumažina gedimų galimybę.

2013 m. vasario 15 d. „Litgrid“ pasirašė sutartį su ABB Group dėl nuolatinės srovės intarpo projektavimo ir statybos darbų. 500 MW srovę keičiančios stoties kaina 110 milijonų JAV dolerių. 2015 m. gruodžio 9 d. pradėtas pirmosios jungties dalies eksploatavimas.

Šaltiniai

Nuorodos 
 Litgrid: LitPol Link projektas

Lietuvos elektros jungtys
Lenkijos elektros jungtys